寄京師親舊
作者：呂本中
朝代：宋

paragraphs: 屋頭橙實如李梅，庭下葵花深覆盃。
豆田失雨不稱意，野菊出苗虚見猜。
故人相望一尊酒，問我此住何時回。
江山空自汚敲扑，筆硯洗復生塵埃。
交情自惜少同調，人事只今多好乖。
欲隨明月覓公處，限以白浪搖長淮。
舟楫誤逢蛟鱷横，歲月苦遭霜露催。
側身西望莫回首，堂上書生心已灰。